amanoisuno/poetBack huggingface dataset:
享太廟樂章 段文昌 
肅肅清廟，登顯至德。澤周八荒，兵定四極。生物咸遂，群盜滅息。明聖欽承，子孫千億。
題武擔寺西台 段文昌 
秋天如鏡空，樓閣盡玲瓏。水暗餘霞外，山明落照中。鳥行看漸遠，松韻聽難窮。今日登臨意，多歡語笑同。
晚夏登張儀樓呈院中諸公 段文昌 
重樓窗戶開，四望斂煙埃。遠岫林端出，清波城下回。乍疑蟬韻促，稍覺雪風來。並起鄉關思，銷憂在酒杯。
還別業尋龍華山寺廣宣上人 段文昌 
十裏惟聞松桂風，江山忽轉見龍宮。正與休師方話舊，風煙幾度入樓中。
奉陪段相公晚夏登張儀樓 姚向 
秦相駕群材，登臨契上臺。查從銀漢落，江自雪山來。儷曲親流火，淩風洽小杯。帝鄉如在目，欲下盡裴回。
和段相公登武擔寺西台 姚向 
開閣錦城中，餘閑訪梵宮。九層連晝景，萬象寫秋空。天半將身到，江長與海通。提攜出塵土，曾是穆清風。
和段相公登武擔寺西台 溫會 
桑台煙樹中，台榭造雲空。眺聽逢秋興，篇辭變國風。坐愁高鳥起，笑指遠人同。始愧才情薄，躋攀繼韻窮。
奉陪段相公晚夏登張儀樓 溫會 
危軒重疊開，訪古上裴回。有舌嗟秦策，飛梁駕楚材。雲霄隨鳳到，物象為詩來。欲和關山意，巴歌調更哀。
和段相公登武擔寺西台 李敬伯 
臺上起涼風，乘閑覽歲功。自隨台席貴，盡許羽觴同。樓殿斜暉照，江山極望通。賦詩思共樂，俱得詠詩豐。
奉陪段相公晚夏登張儀樓 李敬伯 
層屋架城隈，賓筵此日開。文鋒摧八陣，星分應三台。望雪煩襟釋，當歡遠思來。披雲霄漢近，暫覺出塵埃。
奉陪段相公晚夏登張儀樓 姚康 
登覽值晴開，詩從野思來。蜀川新草木，秦日舊樓臺。池景搖中座，山光接上臺。近秋宜晚景，極目斷浮埃。
和段相公登武擔寺西台 姚康 
松徑引清風，登臺古寺中。江平沙岸白，日下錦川紅。疏樹山根淨，深雲鳥跡窮。自慚陪末席，便與九霄通。
禮部試早春殘雪 姚康 
微暖春潛至，輕明雪尚殘。銀鋪光漸濕，珪破色仍寒。無柳花常在，非秋露正團。素光浮轉薄，皓質駐應難。幸得依陰處，偏宜帶月看。玉塵銷欲盡，窮巷起袁安。
賦得巨魚縱大壑 姚康 
水府乘閑望，圓波息躍魚。從來暴泥久，今日脫泉初。得志甯相忌，無心任宛如。龍門應可度，鮫室豈常居。掉尾方窮樂，遊鱗每自舒。乘流千里去，風力藉吹噓。